ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4) Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРА

Разлози за потврђивањe Уговора о зајму (Пројекат унапређења квалитета ваздуха у Србији) између Републике Србије и Европске банке за обнову и развој, потписаног 11. јуна 2025. године (у даљем тексту: Уговор о зајму), садржани су у чињеници да је Европска банка за обнову и развој одобрила зајам у износу до 50.000.000 евра Републици Србији, као зајмопримцу.

Према одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) Народна скупштина, између осталог, одлучује о задуживању Републике путем узимања дугорочних кредита.

Такође, Народна скупштина потврђује Уговор о зајму, као међународни уговор, у складу са одредбама члана 14. став 1. Закона о закључивању и извршавању међународних уговора („Службени гласник РС”, број 32/13).

Законом о буџету Републике Србије за 2025. годину („Службени гласник РС”, број 94/24), у члану 3. одобрено је задуживање код Европске банке за обнову и развој (у даљем тексту: Банка) за спровођење Пројекта унапређења квалитета ваздуха у Републици Србији (у даљем тексту: Пројекат), у износу до 50.000.000 евра.

Одобрени зајам је намењен да се широм Републике Србије угасе, односно уклоне из употребе еколошки штетне котларнице које користе фосилна горива (угаљ или мазут). Наведене котларнице се углавном налазе у градским центрима у различитим јавним објектима и представљају значајан извор емисије гасова са ефектом стаклене баште (Greenhouse gas - GHG) и загађујућих материја, посебно током зимске сезоне.

Сврха Пројекта је да се застарели и загађујући системи грејања замене модерним и одрживим системима у неколико јединица локалних самоуправа широм земље. Средствима зајма ће се, поред наведеног, инвестирати у одрживе изворе топлотне енергије (укључујући топлотне пумпе, индустријску отпадну топлоту, биомасу, као и за прикључење на мрежу даљинског система грејања или гасоводну мрежу (где је то могуће).

Предвиђено је да Пројекат буде завршен до децембра 2029. године, а комбиновани ефекти овог пројекта ће у значајној мери трансформисати енергетски сектор у смислу повећања безбедности у снабдевању енергијом и приуштивости грејања за грађане, са једне стране, и унапредити животну средину и побољшати квалитет живота грађана, са друге стране.

Корисници ће бити више јавних субјеката на централном и локалном нивоу (министарства, јавна предузећа, државне установе, академске институције и др.) које се налазе у градовима и општинама где су забележене емисије штетних гасова изнад граничних вредности, пре свега у Београду, Нишу, Ваљеву, Зајечару, Новом Пазару и Смедереву и који су обухваћени анализом услова за реализацију пројекта (due diligence) коју је спровела Банка заједно са Министарством заштите животне средине (у даљем тексту: МЗЖС) као Пројектним субјектом током процене Пројекта.

Зајмопримац је Република Србија коју представља министар финансија, док ће Пројекат спроводити МЗЖС. У циљу координације, управљања, праћења и оцене свих аспеката имплементације Пројекта, укључујући набавку робе, радова и услуга за Пројекат, биће формирана Јединица за имплементацију пројекта у оквиру МЗЖС-а и биће задужена за праћење коришћења средстава и извештавање финансијерима Пројекта.

За реализацију Пројекта потписaни су Уговор о зајму између Републике Србијекоју представља министар финансија, у име Владе као заступника Републике Србије и Банке, затим Уговор о пројектуизмеђу Републике Србијекоју представља министар заштите животне средине у име Владе као заступника Републике Србије, док се очекује потписивање Допунских уговора између МЗЖС-а, као Пројектног субјекта и јавних установа које се налазе на територији општина и градова који су обухваћени овим пројектом у наредном периоду.

Закључком Владе 05 Број: 48-2222/2025 од 12. марта 2025. године, утврђена је Основа за вођење преговора, одређен састав делегације Републике Србије и усвојен Нацрт уговора о зајму (Пројекат унапређења квалитета ваздуха у Србији) између Републике Србије и Европске банке за обнову и развој, што је резултирало његово потписивање 11. јуна 2025. године.

Према одредбама Стандардних услова пословања од 5. новембра 2021. године, које Банка примењује у својој пословној политици и пракси код одобравања позајмица клијентима, овај зајам је одобрен под следећим финансијским условима:

* износ задужења 50.000.000 евра;
* отплата зајма биће у 22 једнаке (или приближно једнаке) рате;
* датуми плаћања обавеза (камате, провизија и доспелих рата главнице) су 20. април и 20. октобар сваке године, при чему је први датум отплате зајма 20. октобар 2029. године, а последњи датум отплате зајма 20. април 2040. године;
* период расположивости зајма је четири године и рачуна се од датума потписивања Уговора о зајму, уз могућност његовог продужења који зајмопримац затражи, а Банка одобри (према свом сопственом нахођењу);
* исплата средстава зајма: минимални износ 500.000 евра;
* примена варијабилне каматне стопе једнаке референтној каматној стопи - шестомесечни EURIBOR, увећаној за фиксну маржу од 1%, уз могућност да се каматна стопа фиксира ако се процени да је то повољнија опција са становишта управљања јавним дугом;
* предвиђена могућност превремене отплате, као и отказивања зајма у минималном износу од 1.000.000 евра;
* провизија која се плаћа Банци за неискоришћени део зајма од 0,5% годишње;
* уписна накнада по стопи од 1% укупног износа зајма плаћа се Банци једнократно из средстава зајма.

Реализација овог пројекта донеће вишеструке користи у енергетском и еколошком сектору у виду значајног смањења емисије CO₂ широм Србије и умањења удела увезених енергетских извора и укупних трошкова за потрошњу енергије за кориснике у јавном сектору. Додатно, очекује се да ће Пројекат довести до великог побољшања квалитета ваздуха и преласка на нискоугљеничне методе испоруке топлотне енергије, што је кључан корак у декарбонизацији сектора грејања и хлађења.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о зајму (Пројекат унапређења квалитета ваздуха у Србији) између Републике Србије и Европске банке за обнову и развој, који је потписан 11. јуна 2025. године у оригиналу на енглеском језику.

Одредба члана 2. овог закона садржи текст Уговора о зајму (Пројекат унапређења квалитета ваздуха у Србији) између Републике Србије и Европске банке за обнову и развој, у оригиналу на енглеском језику и преводу на српски језик.

У одредби члана 3. закона уређује се ступање на снагу овог закона.

IV. ФИНАНСИЈСКЕ ОБАВЕЗЕ И ПРОЦЕНА ФИНАНСИЈСКИХ СРЕДСТАВА КОЈА НАСТАЈУ ИЗВРШАВАЊЕМ ЗАКОНА

За спровођење овог закона обезбеђиваће се средства у буџету Републике Србије.